KENYATAAN MEDIA MAJLIS PENYAMPAIAN INSENTIF ATLET & JURULATIH WILAYAH PERSEKUTUAN 2022 PUTRAJAYA, 3 NOVEMBER 2022: Kementerian Wilayah Persekutuan menerusi Majlis Sukan Wilayah Persekutuan (MSWP) menyampaikan insentif keseluruhan berjumlah RM1.096 juta bagi atlet Wilayah Persekutuan yang beraksi cemerlang pada temasya dan kejohanan sepanjang tahun ini. Insentif yang disampaikan ini melibatkan penyampaian kepada atlet Wilayah Persekutuan yang memenangi pingat pada temasya yang berlangsung pada tahun ini termasuklah pada Sukan Komanwel ke-22 di Birmingham, Sukan Perpaduan Islam ke-5 di Konya, Sukan SEA ke-31 di Vietnam serta Sukan Malaysia (SUKMA) ke-20 MSN 2022. Atlet Wilayah Persekutuan yang beraksi cemerlang pada Kejohanan Dalam dan Luar Negara termasuklah Kejohanan Muaythai IFMA 2022, Liga Sepak Takraw 2022, Kejohanan Bola Jaring B-19 2022 dan Netball Super League 2022. Majlis Penyampaian Insentif Atlet & Jurulatih Wilayah Persekutuan 2022 yang berlangsung di Dewan Sri Siantan, Perbadanan Putrajaya hari ini disampaikan oleh Ketua Setiausaha Kementerian Wilayah Persekutuan, Datuk Seri Hajah Rosida Jaafar. "Mengimbau kembali pencapaian atlet Wilayah Persekutuan sepanjang tahun ini, saya gembira apabila ramai daripada atlet WiPers berjaya mengharumkan nama Wilayah Persekutuan dan nama Malaysia di pelbagai kejohanan serta temasya tempatan dan antarabangsa. Majlis Penyampaian Insentif Atlet & Jurulatih Wilayah Persekutuan hari ini diadakan sebagai tanda penghargaan dan pengiktirafan kepada pengorbanan yang dilakukan atlet WiPers tanpa mengira sama ada masih berada di dalam program mahu pun tidak," kata Rosida dalam ucapannya di sini hari ini. Pada SUKMA ke-20 yang berlangsung pada September lalu, kontinjen WiPers menduduki kedudukan tempat ketiga dengan memenangi 55 pingat emas, 68 perak dan 64 gangsa. "Sebagai Ketua Kontinjen pada SUKMA ke-20 ini, saya melihat sendiri usaha dan kesungguhan yang dipamerkan setiap seorang daripada atlet WiPers yang turut serta pada temasya ini namun nasib tidak menyebelahi kita apabila tidak dapat mencapai sasaran untuk muncul juara.
"Saya yakin atlet WiPers akan bangkit dan berusaha berlipat kali ganda bagi sama- sama bangkit mencipta kejayaan yang lebih gemilang pada SUKMA akan datang," katanya. Berikut disertakan jumlah insentif yang diberikan pada majlis hari ini: Temasya/Kejohanan Sukan Komanwel ke-20 Sukan SEA ke-31 SUKMA ke-20 Kejohanan Dalam dan Luar Negara Jumlah Jumlah Insentif RM115,000 RM52,600 RM905,600 RM22,500 RM1,095,700 Untuk sebarang pertanyaan / maklumat tambahan, boleh hubungi Pegawai Penerangan MSWP, Jumiati binti Rosly (012-6548155). TAMAT